DA Den Europæiske Unions Tidende CE 84/535

(2004/C 84 E/0612)

SKRIFTLIG FORESPØRGSEL E-0105/04

af Stavros Xarchakos (PPE-DE) til Kommissionen

(22. januar 2004)

Om: Den græske regerings mærkelige taktikker over for børsen

Ifølge offentlige klager (12.1.2004) fra Nea Dimokratias parlamentariske repræsentant, professor Prokopis Pavlopoulos, vil den græske regering afkriminalisere to handlinger, der har forbindelse med børsens funktion, nemlig »aktiemanipulation« og »misbrug af fortrolige oplysninger«. Disse skridt vil blive taget som led i indførelsen af den nye kapitalmarkedslov, der er blevet forelagt for det græske parlament, og som vil afkriminalisere de to strafbare handlinger. Indtil nu har både aktiemanipulation (artikel 72 i den græske lov nr. 1969/91) og misbrug af fortrolige oplysninger (artikel 30 i lov nr. 1806/88 og det præsidentielle dekret 53/92, artikel 2 og 3) været strafbare handlinger. Det understreges, at Grækenland har oplevet det største kapitaltab, der har kunnet noteres i Europa i de seneste år, da børsindekset kollapsede på Athens børs, hvilket medførte, at 1,5 mio. grækere mistede beløb, der skønnes til at ligge på i alt 100 mia. EUR.

Er det i overensstemmelse med fællesskabslovgivningen at gøre aktiemanipulation og misbrug af fortrolige oplysninger straffri? Er der i noget andet EU-land sket tilsvarende kapitaltab på børsen? Hvilke sanktioner er der blevet indført og imod hvem i lignende tilfælde i de øvrige 14 EU-lande?

Svar afgivet på Kommissionens vegne af Frederik Bolkestein

(17. marts 2004)

Ifølge det ærede medlem agter den græske regering at afkriminalisere både kursmanipulation og insiderhandel. Disse to overtrædelser vil ikke længere blive betragtet som lovovertrædelser, hvis den nye græske lovgivning om kapitalmarkeder vedtages af det græske parlament.

I forbindelse med afkriminaliseringen af kursmanipulation og insiderhandel er medlemsstaterne i færd med at gennemføre direktiv 2003/6/EF (1) (herefter benævnt direktivet om markedsmisbrug) for at gennemføre det inden den 12. oktober 2004. Da gennemførelsesfristen endnu ikke er udløbet, og da Kommissionen ikke er klar over, om direktivet er endeligt gennemført af Grækenland, kan den ikke på dette stadium bedømme den lovgivningsmæssige situation i Grækenland.

Ifølge artikel 14, stk. 2, i direktivet om markedsmisbrug er medlemsstaterne imidlertid forpligtede til at følge princippet om administrative foranstaltninger eller sanktioner over for sådanne overtrædelser. Ifølge sidste sætning i artikel 14, stk. 1, kræves det endvidere, at medlemsstaterne sikrer, at disse foranstaltninger er effektive, rimelige og præventive.

Dette stykke foreskriver, at tidligere administrative foranstaltninger og sanktioner ikke foregriber medlemsstaternes ret til at pålægge strafferetlige sanktioner. Det betyder, at medlemsstater ud over administrative foranstaltninger eller sanktioner kan pålægge strafferetlige sanktioner. Hvis medlemsstaterne beslutter sig for ikke at have en strafferetlig ordning, bør de alligevel have sådanne administrative foranstaltninger eller sanktioner, som de er forpligtede til i henhold til direktivet.

Hvad angår den strafferetlige ordning for retsforfølgelse ved markedsmisbrug viser statistikkerne svage resultater. En undersøgelse gennemført af forgængeren for Det Europæiske Værdipapirstilsynsudvalg — Forum of European Securities Commissions — om kursmanipulation i perioden 1995-2000 viste, at der i den pågældende seksårsperiode kun var idømt tretten strafferetlige sanktioner i hele Det Europæiske Økonomiske Samarbejdsområde (EØS). Med hensyn til insiderhandel var der i samme periode kun nitten strafferetlige domme i Tyskland, Frankrig, Italien, Det Forenede Kongerige (og Schweiz).

Med hensyn til spørgsmålet om at sammenligne kapitaltab på børserne målt ved nedgangen i børsprisindekset og analyse af forskellene mellem højeste og laveste indeksværdi i den pågældende periode kunne der på børsen i Athen noteres en nedgang på 76 % mellem 1999 og 2003. I samme periode var nedgangen i London FTSE 100 på 52 %, i Frankfurt Dax på 72 %, i Paris CAC 40 på 65 % og i Milano Mibtelpå 56 %.

Med hensyn til typer og omfang af idømte sanktioner for markedsmisbrug i medlemsstaterne er tallene endelig for Grækenland: mellem 1997 og 2004 dokumenterede den græske kapitalmarkedskommission (Hellenic Capital Marked Commission (HCMC), 136 tilfælde af insiderhandel og kursmanipulation og pålagde administrative bøder for i alt 75 mio. EUR. Med hensyn til strafferetlige sanktioner blev 31 af de tilfælde af markedsmisbrug, der blev undersøgt af HCMC, anset for at have strafferetlig karakter og overdraget den offentlige anklager. Over 100 fysiske personer er involveret.

(1) Europa-Parlamentets og Rådets direktiv 2003/6/EF af 28. januar 2003 om insiderhandel og kursmanipulation, EFT L 96 af 12.4.2003.